b'\n_START_ARTICLE_\nMatija Zmajevi\xc4\x87\n_START_PARAGRAPH_\nMatija Zmajevi\xc4\x87 (Perast, 6. sije\xc4\x8dnja 1680. - Tavrov na Donu, Rusija, 18. kolovoza 1735.), bio je hrvatski pomorac, Bokelj, admiral pomorske flote Carske Rusije.\n_START_SECTION_\n\xc5\xbdivotopis\n_START_PARAGRAPH_\nMatija Zmajevi\xc4\x87 ro\xc4\x91en je u Perastu 1680. godine u bra\xc4\x8dnoj svezi poznatih hrvatskih pomora\xc4\x8dkih obitelji iz Perasta, Zmajevi\xc4\x87a i \xc5\xa0tukanovi\xc4\x87a. Ro\xc4\x91en je u braku Krsta (Krile) Zmajevi\xc4\x87a, brata barskog nadbiskupa Andrije i Jelene, k\xc4\x87eri Matije \xc5\xa0tukanovi\xc4\x87a, pera\xc5\xa1kog trgovca i pomorca i pera\xc5\xa1kog na\xc4\x8delnika. Pomorsku je \xc5\xa1kolu zavr\xc5\xa1io u rodnom Perastu a nakon toga plovio je na obiteljskome brodu. Zbog sudjelovanja u ubojstvu Vicka Bujovi\xc4\x87a Zmajevi\xc4\x87 1709. godine bijegom iz Perasta odlazi u Dubrovnik te potom u Carigrad. Godine 1712. putuje za Rusiju po preporuci ruskoga veleposlanika iz Carigrada. Zmajevi\xc4\x87 je 1712. godine u Karlovim Varima pred ruskim carem Petrom Velikim polagao i polo\xc5\xbeio ispit iz pomorskih i vojni\xc4\x8dkih vje\xc5\xa1tina. Prema kasnije zapisanim sje\xc4\x87anjima Zmajevi\xc4\x87a, ruski ga je car ispitivao vi\xc5\xa1e od dva sata. Nakon toga, Zmajevi\xc4\x87 je primljen u rusku carsku ratnu mornaricu s carevom naredbom da mo\xc5\xbee odabrati brod kojim \xc4\x87e zapovijedati. U ruskoj mornarici je slu\xc5\xbeio od 1712. godine._NEWLINE_Zapovijedao je ruskom flotom u bitci izme\xc4\x91u ruske i \xc5\xa1vedske flote 7. kolovoza 1714. godine. Rusi su pobijedili i preokrenuli tijek rata na Balti\xc4\x8dkom moru. Ruski plan sprije\xc4\x8davanja proboja \xc5\xa1vedske flote u Finski zaljev u potpunosti je uspio. U re\xc4\x8denoj Gangutskoj bitki 1714. godine potopio je sedam \xc5\xa1vedskih brodova. Ruski car Petar Veliki mu je 1. svibnja 1714. godine izdao svjedod\xc5\xbebu kojom ga je promaknuo u \xc4\x8din komandora, zapovjednika brodskog konvoja. Danas se nalazi u Muzeju grada Perasta. _NEWLINE_1716. godine imenovan je za kontra-admirala te postaje \xc4\x8dlanom ruskoga admiraliteta. Od 1722. godine je i vr\xc5\xa1itelj du\xc5\xbenosti zapovjednika ruske flote. Godine 1723., po nalogu ruskog cara Petra Velikoga, Matija Zmajevi\xc4\x87 je u \xc4\x8dinu viceadmirala poslan u Voronje\xc5\xbe. Imao je zadatak pripreme ratnih brodova za mogu\xc4\x87i rat s Turskom. Tako\xc4\x91er mu je povjereno vo\xc4\x91enje zadatka \xc4\x8di\xc5\xa1\xc4\x87enja korita rijeke Voronje\xc5\xbe._NEWLINE_1727. godine Zmajevi\xc4\x87 dobiva \xc4\x8din admirala a nedugo potom bio je optu\xc5\xbeen zbog utaje i osu\xc4\x91en na smrt. Nakon pomilovanja posljednje je godine \xc5\xbeivota proveo kao guverner Astrahanske oblasti i od 1728. godine zapovjednik Tavrova - glavne baze ruske rije\xc4\x8dne ratne flote._NEWLINE_Matija Zmajevi\xc4\x87 umro je u Tavrovu na Donu 1735. godine i pokopan je na katoli\xc4\x8dkom groblju u Moskvi.\n_START_SECTION_\nPotomstvo\n_START_PARAGRAPH_\nZmajevi\xc4\x87eva k\xc4\x87i Marija udala se za pukovnika i nadintendanta hercegnovskoga podru\xc4\x8dja Grgura Stanislava Burovi\xc4\x87a. Njihov unuk Ivan Stanislav Burovi\xc4\x87 Zmajevi\xc4\x87 bio je u Kotoru pokrajinski delegat i intendant carske i kraljevske privremene intendance.'